Добри Жотев
Прилеп

chitanka.info

Все се чудя и се мая

и какво съм сам не зная.

Птиците ме пъдят: „Бягай,

с нас да си не ти приляга —

нямаш клюн, пера на птица,

мязаш малко на къртица,

не, на мишка по̀ приличаш,

беж със мишките да тичаш!“

Мишките ме пъдят: „Бягай,

с нас да си не ти приляга —

с тез крила си като бухал,

като врана, като чухал,

беж, защо при нас стоиш?

С птиците да си летиш!“

Лошо е да си, дечица,

ни животно, нито птица!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.